次韻俞伯初古松篇
作者：汪炎昶
朝代：宋

paragraphs: 挺植今幾世，追數邈不逮。
盤古始分畫，已見數抱大。
繁荄茁朽壤，力竊孕貞外。
靈椿爾何知，詫閲寒暑代。
深根謝撼拔，毅色支挫敗。
心堅素藴直，貌古自類怪。
梢優軸厚地，皮是船下瀨。
五嶽空崢嶸，可納枯竅內。
綠獰攢磔髯，紋皴蹙腥背。
蘿蔦獲引援，蕭艾藉覆蓋。
枝抽尚未已，著恐宇宙隘。
餘韻落塵寰，海濤讓砰𪿪。
此豈臃腫賤，莫肯發衆快。
材大固難容，不伐豈憐愛。
阿房得附枝，豈見亟圯壞。
卑魏若遁藏，醜惰事恬退。
枯柏不自量，小器競衒賣。
負荷力不給，摧折自賈害。
造化久培植，亦以邦國頼。
山靈慎愛惜，勿使妄剪拜。
大物不虛生，天意終有在。
賦才巧爾殊，落落出行輩。
所希亟遭逢，葉卷雲影碎。